Heezzentso Mas'aafaa
73
(73—89)
S'illo Pirddaa S'oonuwaa
Asaafa Yetsaa
1 S'oossay Israa'eeliyaw tumuwaappe lo"a;
wozanaa geeshshatoo I keeka.
2 Shin taana gidooppe, ta gedii,
d'ubettanaw guutsaa atteedda;
ta gedii halis's'anaw mateedda.
3 Ayaw gooppe, iita asatoo sarotetsay de'iyaawaa be'aade,
he otoranchchatuwaa duretetsaan taani k'anaataad.
4 Unttunttoo tuggi baawa.
Unttunttu bollay pas's'anne mina.
5 Unttunttu hara Asay tuggatiyaawaadan tuggatikkino;
unttunttu hara asaawaadan metuwaan shoc'ettibeykkino.
6 Hewaa diraw, unttunttu otoruwaa,
alleek'k'uwaadan k'ood'iyaan aatsiino;
makkalaa afilaadan mayiino.
7 Unttunttu wozanay iitabaa pulttee.
Unttunttu k'ofay iita halchchuwaa kumeedda.
8 Unttunttu k'iliic'iinonne iitabaa haasayiino;
unttunttu barenttu otoruwaan,
haratuwaa un"etsanaw naassiino.
9 Unttunttu saluwaan de'iyaa S'oossaa,
barenttu doonaan c'ashiino.
Sa'aan de'iyaa asaa bollakka,
barenttu ins's'arssan otoruwaa haasayiino.
10 Haray atto, S'oossaa asaykka unttunttukko simmana;
unttunttu odiyaawaakka elle ammanana.
11 Unttunttu, «S'oossay nubaa ayinne erenna;
Ubbaappe D'ok'k'iyaa S'oossay ayinne be'enna» yaagiino.
12 Simmi iitatuu hawaa mala;
Unttunttu ubbaa gedekka injjetina de'iino;
unttunttu gujji gujji duretiino.
13 Yaatooppe, taani ta wozanaa geeshsha ootseeddawenne
taani ta s'illotetsaa bessanaw,
ta kushiyaa meec'etteeddawe tumuwaappe mela.
14 Gallassaa kumentsan taani metuwaan shoc'ettaad;
wonttan wonttan murettaad.
15 Taani iitatuwaadan, unttunttu giyaawaa geeddentto,
taani ne asaw ammanettennawaa gidana.
16 Taani ha ubbaa yewuwaa eranaw k'oppiyaa wode,
taw erettenna dees'obaa gideedda.
17 Shin taani S'oossaa geeshsha sa'aa geleedda wode,
iitatuwaa wurssetsa kaac'aa akeekaad.
18 Unttuntta neeni tumuwaappe halis's'iyaa sa'aan utissaasa;
neeni unttuntta kunddissaasanne bayzzaasa.
19 Unttunttu akeekenan d'ayeeddino;
dagamaan ittuu attenan mule wureeddino.
20 Itti Asay beegottiyaa wode,
I akumuwaan be'eeddabay dogettiyaawaadan,
abeet Godaw, neeni denddiyaa wode,
unttunttu dogetana.
21 Taani yiloteedda wodenne
ta wozanaan seeletteedda wode,
22 ayinne akeekenan donc'c'illaad;
taani ne sintsan miizza mala gidaaddi.
23 Shin taani ubbaa gedekka neenana de'ay;
ta ushechcha kushiyaa neeni oyk'k'aadda.
24 Ne zoriyaan taana kaaletsaasa;
hewaappe guyyiyaan neeni taana bonchchoo afana.
25 Taw saluwaan neeppe attina,
haray ooni de'ii?
Taani neeppe attina,
sa'aan harabaa ayaanne amottikke.
26 Ta wolk'k'aynne ta wozanay daaburanaw danddayee;
shin S'oossay ta wozanaa minisiyaawaanne,
med'inaw taana gakkeedda saamaa.
27 Neeppe haakkiyaawanttu d'ayana;
neena amanetenawantta ubbaa neeni wurssana.
28 Shin taana gidooppe,
taani S'oossaa matan de'iyaawe taw lo"a.
Taani Ubbaa Mooddiyaa Med'inaa Godaa,
taw bak'ata attiyaa sa'aa ootsaad.
Hewaa diraw, Aa oosuwaa ubbaa taani odana.