4
Wodallay:
1 Ta siik'k'atee, neeni ayaa malanchchatii! Neeni woota lo"ay!
Ne ayifetuu ne som"uwaa kammiyaa sharbbe gidduwaana be'iyaa wode,
harap'p'iyaadan lo"iino.
Ne binnaanay Gala'aade Deriyaappe wod'd'iyaa deeshshaa wudiyaa mala.
2 Ne achchay meedettiide, haatsaan meec'etteedda ubbaykka manttiyaa yeliyaa,
unttunttu giddon maynii bayinna dorssaa wudiyaa mala.
3 Ne mettershshatuu zo'o k'ac'inaa mala;
ne haasayiyaa wode daro nashechchiino.
Ne laa"u gac'otuwaa sharbbiyaa gidduwaana s'eelliyaa wode,
itti roomaaniyaa laa"u kessi p'alk'k'eeddawaa malatiino.
4 Ne k'ood'ii olaa miishshaa kak'k'anaw gimbbeedda,
Daawita adussa gimbbiyaa malatee;
he gimbbii sha"u mino olanchchatuwaa gonddallii kak'ettina,
alleek'k'etti utteedda.
5 Ne d'antsatuu manttiyaa yeletteedda,
wora c'iishshaa giddon miyaa gen"iyaa maratuwaa malatiino.
Soyzzuwaa Ittipetetsaa
(4:6—5:16)
6 K'ammay wonttanaw, kuway kichchanaw,
karbbiyaa deriyaanne is'aanaa zooziyaa baade shemppashshana.
7 Ta siik'k'atee, ne asatetsay ubbaykka malanchcha;
neenan wotsiyaawe ayaynne baawa.
8 Ta mushurattee, Liibaanoosa Deriyaappe wod'd'a.
Gaammuunne maahii geessuu Amaana Deriyaappe,
Saniira Deriyaappenne Hermmoone kiikiyaappe wod'd'a.
9 Ta siik'uwaa michchato gidiyaa ta siik'attee!
Ne ayifiyaa s'eeluunne ne k'ood'iyaa alleek'k'uu,
ta wozanaa nashshechchan gooshsheedda.
10 Ta siik'uwaa michchato gidiyaa ta mushurate!
Ne siik'uu taana ayaa nashechchii!
Ne siik'uu woyniyaa eessaappe aad'd'i nashechchee;
ne shittuu ubbabaappekka aad'd'iide sawee.
11 Ta mushurattee, ne mettershshaanna eessaa ililuu s'okee.
Ne doonaappe eessaynne maatsay pulttee;
ne mayuu Liibaanoosa s'iidday sawiyaawaadan sawee.
12 Ta siik'uwaa michchato gidiyaa ta mushurati yuushshuu,
direttiide naagettiyaa ataakilttiyaa sa'aa mala.
Yuushshuu gimbbetteedda pulttuwaa,
maatafay attametteedda goggiyaa haatsaa mala.
13 Ne ataakilttetuwaa giddon: roomaanii,
dooretteedda ataakilttiyaa ayifetuu,
heenayinne narddoosiyaa giyaawanttu de'iino.
14 Hewaadankka k'ay narddoosii,
laadii, sawuwaa maataynne k'arafay,
hewaadankka is'aanaadan sawiyaabatuu de'iino;
hewaadankka k'ay karbbii,
godare uutsaa c'iishshaynne dumma dumma k'imaamiyaa ataakilttetuu mokkiino.
15 Neeni ataakilttiyaa sa'aa aliyaa pulttuwaa mala;
de'uwaa haatsay beettiyaa ollaa mala;
Liibaanoosa Deriyaappe goggiyaa shaafaa mala yaageedda.
Wodoratta:
16 Huup'issa bagga c'arkkoo, dendda!
Gedissa bagga c'arkkoo, haaya!
Ta ataakilttiyaa bolla c'arkka! Aa sawuu hewan toshukku go.
Ta siik'uu bare ataakilttiyaa giddo yo.
Daro mal"iyaa teeratuwaa mo yaagaaddu.