69
Maaduwaa Demanaw Shiik'o Woosaa
Zammaaretuwaa Kaappoo, C'iishshaa Waatsaa Giyaa Waas's'uwaan Yes'eteedda Daawita Mazimuriyaa
1 Abeet S'oossaw, taana ashsha;
ayaw gooppe, haatsay taw k'ood'iyaa gakkeedda.
2 Gedii ek'k'iyaa sa'ay bayinna c'ariyaan muukettaad;
c'iimmo haatsaa giddo gelaad;
haatsaa zuluu ta bolla baana hanee.
3 Maadoo waassaade daaburay;
ta kottoniikka meleedda.
Ta S'oossay allee gaade s'eellishin,
ta ayifii galjjeedda.
4 Taana c'oo is's'iyaawanttu,
ta huup'iyaa binnaanaappe dara.+
Wordduwaan taana morkkiyaawanttunne,
d'ayissanaw koyiyaawanttu dareeddino.
Taani wolk'k'antsa akkabeena miishshaa taana c'iggisiino.
5 Abeet S'oossaw, ta bayzzuwaa eeyyatetsaa neeni eraasa;
taani ootseedda nagaray neeppe k'osettenna.
6 Abeet Godaw, Ubbaappe Wolk'k'aama Med'inaa Godaw,
neena hidootan naagiyaawanttu,
ta gaasuwaan yeellatoppino.
Abeet Israa'eeliyaa S'oossaw, neekko shiik'iyaawanttu
ta gaasuwaan kawushoppino.
7 Taani boriyaa danddayeeddawenne
ta som"ii yeellaa mayyeeddawe ne diraassa.
8 Taani ta ishatoo imatsaa,
k'ay ta aatti naanaatoo allaga gidaaddi.
9 Taani ne golliyaw seelettiyaa seelay,
taana tamaadan guuddee;+
neena boriyaawanttu borii ta bolla wod'd'eedda.
10 Taani s'oomaade, ta huup'iyaa kawushsheeddawe,
taw k'iliic'uwaa gideedda.
11 Taani kayyuwaa mayuwaa mayyeedda wode,
unttunttoo tossaw gidaaddi.
12 Katamaa Penggiyaan uttiyaawanttu taana k'iliic'iino;
matsottiyaawanttu tabaa yetsaa kessiino.
13 Shin abeet Med'inaa Godaw, taana gidooppe,
taani neena woossay.
Abeet S'oossaw, ne dosiyaa wodiyaan,
aggena ne siik'uwaa daruwaan,
neeni ashana geeddawaadan taw zaaruwaa imma.
14 C'ariyaan muukettenaadan taana ashsha.
Taana is's'iyaawanttuppe,
c'iimmo haatsatuwaappe neeni kessa akka.
15 Haatsaa di"uwaan taana afissoppa;
woy c'iimmo olaan taana mitissoppa;
woy duufuwaa doonaa ta bolla gorddisoppa.
16 Abeet Med'inaa Godaw, aggena ne siik'uwaa keekkatetsaadan,
taw zaaruwaa imma.
Ne k'aretaa daruwaadan taakko simma.
17 Taappe ne k'oomaappe ne som"uwaa gentsoppa;
taani waayettiyaa diraw, taw elle zaaruwaa imma.
18 Neeni taakko shiik'a; taana woza;
ta morkkatuwaappe taana la"a kesa.
19 Taani boriyaa, yeellaanne,
kawushshaa akkeeddawaa neeni eraasa.
Ayaw gooppe, ta morkkatuwaa ubbaa neeni be'aasa.
20 Borii ta wozanaa pas'ennaadan mentso diraw;
hidoota k'ans's'aad.
Taw k'arettiyaawaa koyaad.
Shin ittuunne baawa;
taana mintsetsiyaa asaa s'eellaad; shin demmabeykke.
21 Taani koshateedda wode,
taw c'ammiyaa k'umaa aatseeddino.+
Taani saametteedda wode,
taw c'aala woyniyaa eessaa immeeddino.
22 Unttunttu miyaa samppay unttunttoo p'ire gido.+
Unttunttu yarshshuwaa yarshshiidde,
miyaa gibiray unttunttoo gitiyaa gido.
23 S'eellennaadan unttunttu ayifii goozetto;
unttunttu gaaduwaa ubbaa gede kokkorssa.
24 Ne hank'k'uwaa unttunttu bolla tiga;
ne suulo hank'k'uu unttuntta yederssiide oyk'k'o.
25 Unttunttu kambbuu mela de'o;+
unttunttu dunkkaaniyaan ooninne de'oppo.
26 Ayaw gooppe, unttunttu,
neeni mureeddawantta yederssiino;
k'ay neeni dechcheeddawanttu tuggaabaa
dentsiide haasayiino.
27 Neeni unttunttu nagaraa bolla
nagaraa gujjanaadan agga;
ne maarotetsaappe unttuntta ayaynne gakkoppo.
28 Unttunttu de'uwaa mas'aafaappe k'uc'ettino;+
s'illo asaana mazggabettoppino.
29 Taani sakettaadenne tuggataade de'ay.
Abeet S'oossaw, taana ashshaade,
saro sa'aan wotsa.
30 Taani S'oossaa suntsaa yetsan galatana;
galataa imuwaan Aa darssana.
31 Hewekka, booraa yarshshiyaawaappe
woy kac'aama korumaa yarshshiyaawaappe
aad'd'iide, Med'inaa Godaa nashshechchana.
32 Naak'etteeddawanttu taana S'oossay,
ashsheedawaa be'iide nashetino.
Hinttenoo S'oossaakko shiik'iyaawanttoo,
hintte wozanay minetto.
33 Ayaw gooppe, Med'inaa Goday hiyyeesatuwaa sisee;
k'asho golliyaan de'iyaa bare asaakka kad'enna.
34 Saluunne sa'ay, k'ay abbayinne
Aa giddon wos's'i k'aas's'iyaa ubbatuu S'oossaa galatino.
35 Ayaw gooppe, S'oossay S'iyoone ashshana;
Yihudaa katamatuwaa zaariide kees's'ana.
Aa Asay yaan de'ananne he biittay unttunttussa gidanawaa.
36 Aa k'oomatuwaa naanatuu he biittaa laattana;
Aa suntsaa siik'iyaawanttu yaan de'ana.
+ 69:4 Maz. 35:19; Yoh. 15:25 + 69:9 Yoh. 2:17; Rom. 15:3 + 69:21 Mat. 27:48; Mar. 15:36; Luk'. 23:36; Yoh. 19:28-29 + 69:22 Rom. 11:9-10 + 69:25 Kit. 1:20 + 69:28 Kes. 32:32; Sas'. 3:5; 13:8; 17:8